臘月村田樂府十首 冬舂行
作者：范成大
朝代：宋

paragraphs: 臘中儲蓄百事利，第一先舂年計米。
群呼步碓滿門庭，運杵成風雷動地。
篩勻箕健無粞糠，百斛只費三日忙。
齊頭圓潔箭子長，隔籮耀日雪生光。
土倉瓦龕分蓋藏，不蠹不腐常新香。
去年薄收飯不足，今年頓頓炊白玉。
春耕有種夏有糧，接到明年秋刈熟。
鄰叟來觀還歎嗟，貧人一飽不可賒。
官租私債紛如麻，有米冬舂能幾家。